Onsdag eftermiddag bliver pokalkampen mellem Aarhus Fremad og Brøndby spillet uden Brøndby-fans på lægterne. Bare nogle få timer senere spiller ærkerivalerne fra FCK lidt længere nordpå, i Hobro. På det seneste har der været flere trælse sager om vold blandt grupperinger i de to klubber. Det har alle bemærket i fodboldmiljøet - også i Hobro IK og hos sikkerhedschef Emil Krabbe, hvis opgave det er, at være maksimalt forberedt til aftenens pokalkamp. - Der er mange drøftelser, siger han til TV2 Nord. - I forhold til forberedelsen, er der en del ting vi skal forholde os til, blandt andet samarbejdet med politiet og sikkerhedschefen i FCK, forklarer han. Kommer ikke ind Fodbold fans kan de ikke kaldes, men der har været flere episoder - senest i søndags, hvor en Brøndby-frivillig fik sig en voldsom og meget blodig skade i baghovedet efter kampen mod FCK. En kamp hvor alle FCK-fans var nægtet adgang. I Aarhus Fremad vil man forsøge at hylde den gode fodboldkultur i forbindelse med Brøndby-kampen. Længere oppe ad E45 er forhåbningen også, at det positive kommer til at fylde på lægterne, siger sikkerhedschefen. - Det er klart, der er en ændret risikoanalyse til den her kamp end mange andre kampe, men med fem ud af de seneste ni sæsoner i Superligaen er vi gearet til at håndtere kampe mod FCK og Brøndby, forklarer han. Er du bekymret? - Vi forholder os til det, der sker i øjeblikket. Men vi forventer også en stille og rolig kamp, så vi har ingen øget bekymring, siger Emil Krabbe, der erkender, at der er forskel på et besøg fra FCK og så en anden, mindre modstander. - Håndteringen på kampdagen handler meget om kontrøllerer. Vi har derfor mandet en del op, og hyret ind, slutter han. TV2 Nord har også talt med Nordjyllands Politi og vicepolitiinspektør Henrik Skals om kampen. Fra politiets side er man også "helt klar" til de københavnske gæster.

Referat:
Der er lagt op til en fodboldmæssig festdag - uden frygt - i Østerskoven.